༄༅། །དཔལ་གཤིན་རྗེའི་གཤེད་གདོང་པ་དྲུག་པའི་དཀྱིལ་འཁོར་གྱི་ཆོ་ག་
བདུད་དཔུང་འཇོམས་བྱེད་ཅེས་བྱ་བ་
བཞུགས་སོ།། །།
༄༅། །ཨོཾ་སྭ་སྟི། ཕྱོགས་དུས་རྒྱལ་བའི་ཡེ་ཤེས་སེམས་དཔའ་ཆེ། །མ་རུངས་གདུལ་ཕྱིར་དྲག་པོའི་སྐུར་བསྟན་པ། །བླ་མ་གཤིན་རྗེའི་གཤེད་པོ་ལ་བཏུད་ནས། །དེ་ཡི་དཀྱིལ་ཆོག་འཇུག་བདེར་བྲི་བར་བྱ། །དེ་ཡང་རྡོ་རྗེ་སློབ་དཔོན་འདིའི་དཀྱིལ་འཁོར་དུ་དབང་བསྐུར་བ་ཐོབ་ཅིང་། དམ་ཚིག་ལ་གནས་པས་གཞན་དོན་དུ་སློབ་མ་རྗེས་སུ་གཟུང་བའི་ཚུལ་ལ་གསུམ་སྟེ། ས་ཡི་ཆོ་ག་དང་། སྟ་གོན་དུ་གནས་པ་དང་། དངོས་གཞིའོ། །དང་པོ་ནི་ས་རྒོད་དུ་དཀྱིལ་འཁོར་བཞེངས་སྒྲུབ་ཀྱི་ཚེ་མེད་དུ་མི་རུང་ཞིང་། རྡུལ་ཚོན་ལ་བརྟེན་པའི་སྐབས་སོགས་སུའང་གྲུབ་ན་ཕུན་སུམ་ཚོགས་པའི་ཡན་ལག་ཏུ་འགྱུར་བས་བྱེད་པར་ནུས་ན་ཞུ་ཆེན་ཐམས་ཅད་མཁྱེན་པའི་གསུང་ལས་ཤེས་པར་བྱའོ། །འདིར་བླ་མ་གོང་མས་སའི་ཆོ་གས་བྱིན་གྱིས་བརླབས་པའི་གནས་སུ་རས་བྲིས་ལ་བརྟེན་ནས་སློབ་མར་དབང་བསྐུར་བའི་ཚུལ་དང་བསྟུན་ཏེ་གཉིས་པ་སྟ་གོན་ནས་འཆད་པ་ལ་སྦྱོར་དངོས་རྗེས་གསུམ་མོ། །དང་པོ་ནི། དཀྱིལ་འཁོར་གང་དུ་བྱ་བའི་སར་སྟེགས་བུ་གྲུ་བཞི་བདུད་རྩི་ལྔས་བྱུགས་པ་ལ་མེ་ཏོག་སིལ་མ་བཀྲམ་པའི་དབུས་སུ་མཎྜལ་ལ་དྲི་བཟང་གི་ཐིག་ལེ་དབུས་སུ་གྲུ་བཞི་དང་། འཁོར་ལ་ཟླུམ་པོ་སྟེ་ཉེར་གཅིག་གི་སྟེང་འོག་ནས་འབྱུང་བའི་སྔགས་བརྗོད་པ་དང་བསྟུན་ནས་མེ་ཏོག་གི་ཚོམ་བུ་རེ་བཀོད་ནས་མཉྫིའི་སྟེང་དང་། ས་ལྷའི་ཚོམ་བུ་འོག་ཏུ་བཤམ། མཐར་མཆོད་པ་ཅི་འབྱོར་གྲུ་བཞི་དང་། ས་ལྷའི་སྒོས་ཆོས་སྦྲེང་ཚར། བྱང་ཤར་ནས་ཤར་ལྷོའི་བར་ཡི་དམ་ཆོས་སྐྱོང་དང་། མཁའ་འགྲོ་སྤྱི་གཏོར་བཅས་བསྒྲིག །སློབ་དཔོན་གྱི་མདུན་དུ་རྡོར་དྲིལ། ནང་མཆོད། མཚན་ཉིད་དང་ལྡན་པའི་བུམ་པ་གཉིས་སོགས་འདུ་བྱས་ལ། སྔོན་འགྲོ་གཏོར་མར་ཆབ་ཀྱིས་བྲན་ཏེ། ཨོཾ་ཧྲཱིཿཥྟྲཱིཿསོགས་ཀྱིས་བསང་། ཨོཾ་སྭ་བྷཱ་ཝ་སོགས་ཀྱིས་སྦྱང་། གཏོར་མ་ལ་ལག་པ་གཡོན་པ་བསྟན་ཏེ་ཨོཾ། གཡས་པ་བསྟན་ཏེ་ཨཱཿ གཉིས་ཀ་བསྟན་ཏེ་ཧཱུྃ། བྱ་ཁྱུང་གི་ཕྱག་རྒྱ་བསྟན་ཏེ་ཧོཿཞེས་དང་། ཨོཾ་ཨཱཿཧཱུྃ་ཧ་ཧོ་ཧྲཱིཿཞེས་པ་ལན་གསུམ་གྱིས་བྱིན་གྱིས་བརླབས་ནས། ལག་པ་གཡས་པའི་ཁུ་ཚུར་གྱི་མཛུབ་མོ་བཀུག་པ་ལྕགས་ཀྱུའི་ཕྱག་རྒྱ་ཕྱོགས་བཅུར་བསྐོར་ཞིང་། ཨོཾ་ཧྲཱིཿཥྟྲཱིཿབི་ཀྲྀ་ཏཱ་ན་ན་ཧཱུྃ་ཧཱུྃ་ཕཊ་ཕཊ་སྭཱ་ཧཱ། སརྦ་དུཥྟཱཾ་ཨིནྡྲཱ་ཨཱའ་དཱི་ན་ས་པ་རི་ཝཱ་ར་ཨཱ་ཀརྵ་ཡ་ཛཿ རང་གི་སྙིང་ག་ནས་འོད་ཟེར་འཕྲོས་པས་ཕྱོགས་སྐྱོང་འཁོར་དང་བཅས་པ་གཏོར་སྣོད་ཀྱི་མཐར་བཀུག་པ། འོད་གསལ་གྱི་མེས་སྟོང་པར་གྱུར་པའི་ངང་ལས། སྐད་ཅིག་གིས་གཤིན་རྗེའི་གཤེད་ཀྱི་སྐུར་གྱུར་ཅེས་བརྗོད་ལ། མཆོད་ཡོན་དང་ཞབས་བསིལ་ཕུལ་ནས། པད་སྐོར་གྱི་མཐར་ཐལ་མོ་ཁ་ཕྱེ་བ་དང་བཅས་ཏེ། ཨོཾ་ཨིནྡྲཱ་ཡ་ཧྲཱིཿ ཞེས་པ་ནས། སརྦ་བྷཱུ་ཏ་བྷྱོ་ཧཱ། ཧ་ཧ་ཧཱ། ཧི་ཧི་ཧི། ཧཱུྃ་ཧཱུྃ་ཧཱུྃ། ཕེཾ་ཕེཾ་ཕེཾ་སྭཱ་ཧཱ། ཞེས་པའི་བར་ལན་གསུམ་གྱིས་དབུལ། ཨོཾ་བཛྲ་པུཥྤེ་ཨཱཿཧཱུྃ་ནས། བཛྲ་ཤབྡ་ཨཱཿཧཱུྃ། ནང་མཆོད་ཨོཾ་ཨཱཿཧཱུྃ། ཕྱོགས་སྐྱོང་འཁོར་དང་བཅས་པའི་ཞལ་དུ་མཆོད་པ་དམ་པ་འབུལ་ལོ་ཞེས་པས་ཕུལ། བདུད་བཞི་པོ་ནི་རྣམ་པར་འཇོམས། །སོགས་དང་། ཕྱོགས་སྐྱོང་འཁོར་དང་བཅས་པ་རྣམས། །མཆོད་སྦྱིན་གཏོར་མ་འདི་སྣོམས་ལ། །ཞེས་པ་ནས། ཡིད་ལ་འདོད་པ་ཀུན་འགྲུབ་ཤོག །ཅེས་པའི་རྗེས་སུ། དཔལ་ལྡན་བླ་མ་དམ་པ་རྣམས་ཀྱི་ཐུགས་དགོངས་རྫོགས་པ་དང་། སེམས་ཅན་ཐམས་ཅད་ཀྱི་དོན་དུ་ཕྱག་རྒྱ་ཆེན་པོ་མཆོག་གི་དངོས་གྲུབ་བཅོམ་ལྡན་འདས་གཤིན་རྗེའི་གཤེད་ཀྱི་གོ་འཕང་ཐོབ་པར་བྱ་བའི་ཆེད་དུ། སའི་ཕྱོགས་འདིར་དཀྱིལ་འཁོར་ཆེན་པོ་བཞེངས་ཏེ་སྒྲུབ་ཅིང་མཆོད་པ་དང་། བདག་ཉིད་འཇུག་ཅིང་དབང་བླང་བ་ཙམ་མམ། སློབ་མ་གཞུག་ཅིང་དབང་བསྐུར་བར་འཚལ་ན། སྲུང་མའི་དབང་པོ་ཁྱེད་རྣམས་ཀྱིས་དཀྱིལ་འཁོར་ཆེན་པོའི་བྱ་བ་མཐར་མ་ཕྱིན་གྱི་བར་དུ། བར་དུ་གཅོད་པ་ཐམས་ཅད་སྲུང་བ་དང་། དེ་ནས་ཀྱང་བྱང་ཆུབ་མ་ཐོབ་ཀྱི་བར་གྱི་བར་ཆད་ཐམས་ཅད་སྲུང་བ་དང་སྟོང་གྲོགས་མཛོད་ཅིག །མུཿཞེས་དང་། ལག་པ་གཡས་ས་ལ་རེག་པས་མགྲོན་རྣམས་སྒྲུབ་ཁང་གི་ཕྱི་རོལ་གྱི་ཕྱོགས་མཚམས་རྣམས་སུ་གཤེགས་པར་བསམ། གང་དག་ནག་པོའི་ཕྱོགས་ལ་མངོན་པར་དགའ་བའི་འབྱུང་པོ་གདུག་པ་ཅན་གསང་སྤྱོད་བལྟ་བར་མི་དབང་བ་དེ་དག་སའི་ཕྱོགས་འདིར་མ་གནས་པར་གཞན་དུ་སོངས་ཤིག །ཅེས་དང་། ཨོཾ་ཧྲཱིཿཥྟྲཱིཿསོགས་བཟླ་ཞིང་རོལ་མོ་དང་དྲིལ་བུ་དྲག་ཏུ་དཀྲོལ་ལ། གཏོར་མགྲོན་གྱི་ཕྱི་འབྲང་གི་བགེགས་རྣམས་རིང་དུ་བསྐྲད་པར་བསམས་ལ་གཏོར་མ་ས་གཙང་སར་བསྐྱལ་ལོ། །དེ་ནས་གནས་ཁང་དང་མཆོད་པའི་ཡོ་བྱད་བསང་སྦྱང་། སྟོང་པའི་ངང་ལས་གནས་ཁང་བྷྲཱུྃ་ལས་རིན་པོ་ཆེ་སྣ་ཚོགས་ལས་གྲུབ་པའི་ཐར་པ་ཆེན་པོའི་གཞལ་ཡས་ཁང་གྲུ་བཞི་པ་སྒོ་བཞི་པ། རྟ་བབས་བཞིས་མཛེས་ཤིང་རྒྱན་ཐམས་ཅད་ཀྱིས་བརྒྱན་པ། མཚན་ཉིད་ཐམས་ཅད་ཡོངས་སུ་རྫོགས་པའི་ནང་དུ་མཆོད་རྫས་རྣམས་ཨ་ལས་བྱུང་བའི་ཡེ་ཤེས་ཀྱི་ཀ་པཱ་ལ་ཡངས་ཤིང་རྒྱ་ཆེ་བ་རྣམས་ཀྱི་ནང་དུ་ཧཱུྃ་ཞུ་བ་ལས་བྱུང་བའི་ལྷ་རྫས་ལས་གྲུབ་པའི་མཆོད་ཡོན། ཞབས་བསིལ། མེ་ཏོག །བདུག་སྤོས། མར་མེ། དྲི་མཆོག །ཞལ་ཟས་རོལ་མོ་རྣམས་དྭངས་ཤིང་ཐོགས་པ་མེད་པ། རྒྱུ་འཇིག་རྟེན་དང་འཇིག་རྟེན་ལས་འདས་པའི་དགེ་བ་ལས་གྲུབ་པ། ངོ་བོ་བཟང་ཞིང་གཙང་བ། ཡུལ་ནམ་མཁའི་མཐའ་ཁྱབ་པ། དུས་འཁོར་བ་ཇི་སྲིད་མ་སྟོངས་ཀྱི་བར་དུ་རྒྱུན་མི་འཆད་པར་གྱུར་ཅེས་དང་། ཨོཾ་བཛྲ་ཨརྒྷཾ་སྭཱ་ཧཱ། ཨོཾ་བཛྲ་པཱདྱཾ་སྭཱ་ཧཱ། ཨོཾ་བཛྲ་པུཥྤེ་ཨཱཿཧཱུྃ། དེ་བཞིན་དུ་ཐོག་མཐའ་འདྲ་བར་སྦྱར་ལ། དྷཱུ་པེ། ཨཱ་ལོ་ཀེ །གནྡྷེ། ནཻ་ཝིདྱཱ། ཤབྡ་ཨཱཿཧཱུྃ་ཞེས་དང་། རྡོ་རྗེ་སྙིང་གར་བཟུང་། དྲིལ་བུ་རྒྱུན་དཀྲོལ་དང་རོལ་མོ་འབུད་དཀྲོལ་བྱ་ཞིང་། ཨོཾ་བཛྲ་གྷཎྜེ་ར་ཎི་སོགས་ལན་གསུམ་གྱིས་གནས་དང་མཆོད་པའི་ཡོ་བྱད་བྱིན་གྱིས་བརླབ་བོ། །དེ་ནས་སྐྱབས་འགྲོ་སེམས་བསྐྱེད་ནི། བདག་དང་འགྲོ་བ་སོགས་ནས་ལམ་ཟབ་མོ་ཉམས་སུ་བླང་བར་བགྱིའོ་ཞེས་པའི་བར་སྤྱི་ལྟར་བྱའོ། །རྡོ་རྗེ་སེམས་དཔའི་བསྒོམ་བཟླས་ནི། རང་གི་སྤྱི་བོར་སྣ་ཚོགས་པདྨ་སོགས་ནས་ཤེལ་སྒོང་དག་པ་ལྟར་གྱུར་ཅེས་པའི་བར་ཕ་རྒྱུད་སྤྱི་ལྟར་རོ། །དེ་ནས་བསོད་ནམས་ཚོགས་བསག་ནི། རང་སྐད་ཅིག་གིས་ཞེ་སྡང་གཤིན་རྗེའི་གཤེད་དུ་གསལ་བའི་སྙིང་གར་ཨ་ལས་ཉི་མ་ལ་གནས་པའི་ཧཱུྃ་མཐིང་ནག །དེ་ལས་འོད་ཟེར་འཕྲོས་པས། རང་བཞིན་གྱི་གནས་ནས་བཅོམ་ལྡན་འདས་གཤིན་རྗེའི་གཤེད་ཀྱི་དཀྱིལ་འཁོར་གཙོ་བོའི་དབུ་ལ་བླ་མ་མི་བསྐྱོད་པའི་རྣམ་པས་བརྒྱན་པ་ལ་སངས་རྒྱས་དང་བྱང་ཆུབ་སེམས་དཔའི་ཚོགས་ཀྱིས་བསྐོར་བ་མདུན་གྱི་ནམ་མཁར་ཨོཾ་བཛྲ་ས་མཱ་ཛཿ ཞེས་པས་སྤྱན་དྲངས་པ་ལ། ཐལ་མོ་སྦྱར་ལ། ན་མོ་གུ་རུ་བྷྱཿ ཞེས་པས་བླ་མ་ལ་ཕྱག་བྱ། ན་མོ་ཡ་མཱནྟ་ཀ་མཎྜ་ལ་ས་པ་རི་ཝཱ་རེ་བྷྱཿ ཞེས་པས་ཡི་དམ་ལ་ཕྱག་བྱས་ལ། རང་གི་སྙིང་ག་ནས་སྤྲུལ་པའི་ལྷ་མོ་རྣམས་ཀྱིས་མཆོད་པར་བསམ་ཞིང་། ཨོཾ་སརྦ་ཏ་ཐཱ་ག་ཏ་ཡ་མཱནྟ་ཀ་ས་པ་རི་ཝཱ་ར་ཨརྒྷཾ་པྲ་ཏཱིཙྪ་སྭཱ་ཧཱ། པཱདྱཾ་པྲ་ཏཱིཙྪ་སྭཱ་ཧཱ། ཨོཾ་བཛྲ་པུཥྤེ་ཨཱཿཧཱུྃ་ནས། ཤབྡ་ཨཱཿཧཱུྃ་ཞེས་པས་མཆོད། དཀོན་མཆོག་གསུམ་ལ་བདག་སྐྱབས་མཆི། །ཞེས་སོགས་རྒྱུན་བཤགས་ལན་གསུམ་བརྗོད། སྤྲོ་ན། སྲས་བཅས་སངས་རྒྱས་སོགས་རིགས་ལྔའི་སྡོམ་གཟུང་ཡང་ལན་གསུམ་དང་། སེམས་ཅན་ཐམས་ཅད་བདེ་བ་དང་སོགས་ཚད་མེད་པ་བཞི་བསྒོམ་མོ། །ཡེ་ཤེས་ཚོགས་བསག་ནི། ཨོཾ་ཤཱུ་ནྱཏཱ་ཛྙཱ་ན་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། ཞེས་བརྗོད་པས་ཕྱི་ནང་གི་ཆོས་ཐམས་ཅད་སྟོང་པ་ཉིད་དུ་བསྒོམ་མོ། །དེ་ནས་སྲུང་འཁོར་བསྒོམ་པ་ནི། སྟོང་པའི་ངང་ལས་པཾ་ལས་པདྨ་དང་རཾ་ལས་ཉི་མའི་དཀྱིལ་འཁོར་གྱི་སྟེང་དུ་ཧཱུྃ་ལས་སྣ་ཚོགས་རྡོ་རྗེ་ཤར་དཀར། ལྷོ་སེར། ནུབ་དམར། བྱང་ལྗང་། ལྟེ་བ་མཐིང་ནག་ལ་ཧཱུྃ་གིས་མཚན་པ་ལས་འོད་ཟེར་ཕྱོགས་བཅུར་འཕྲོས་པས། རྡོ་རྗེའི་ས་གཞི། ར་བ། དྲྭ་བ། གུར། བླ་རེ། བསྐལ་པའི་མེ་ལྟ་བུའི་ཡེ་ཤེས་ཀྱི་མེ་རབ་ཏུ་འབར་བའི་སྲུང་བའི་འཁོར་ལོར་གྱུར། དེའི་དབུས་སུ་པདྨ་དང་ཟླ་བ་ལ་གནས་པའི་སྃ་ལས་རྡོ་རྗེ་སྃ་གྱིས་མཚན་པ་ལས་ཆོས་ཀྱི་འབྱུང་གནས་གྲུ་གསུམ་པ་ཕྱི་དཀར་ལ་ནང་དམར་བ། གདེངས་ཀ་ཆེ་བ་གྱེན་དུ་ཕྱོགས་པའི་ནང་དུ། ལྃ་ལས་སའི་དཀྱིལ་འཁོར་ལྗང་སེར་གྲུ་བཞི་ཟུར་བཞིར་རྡོ་རྗེས་མཚན་པ། དེའི་སྟེང་དུ་བྃ་ལས་ཆུའི་དཀྱིལ་འཁོར་དཀར་པོ་ཟླུམ་པོ་བུམ་པས་མཚན་པ། དེའི་སྟེང་དུ་རྃ་ལས་མེའི་དཀྱིལ་འཁོར་དམར་པོ་གྲུ་གསུམ་འབར་བས་མཚན་པ། དེའི་སྟེང་དུ་ཡྃ་ལས་རླུང་གི་དཀྱིལ་འཁོར་སྔོན་པོ་གཞུའི་དབྱིབས་ཅན་གཡོ་བའི་བ་དན་གྱིས་མཚན་པ། དེའི་སྟེང་དུ་བྷྲཱུྃ་ལས་འཁོར་ལོ་སེར་པོ་རྩིབས་བཅུ་གཉིས་པ་ལྟེ་བ་ལ་བྷྲཱུྃ་གྱིས་མཚན་པ། དེ་རྣམས་རོ་གཅིག་ཏུ་འདྲེས་པ་ལས། པདྨ་དང་ཉི་མ་དང་སྣ་ཚོགས་རྡོ་རྗེའི་ལྟེ་བར་རིན་པོ་ཆེ་སྣ་ཚོགས་ལས་གྲུབ་པའི་གཞལ་ཡས་ཁང་པ་གྲུ་བཞི་སྒོ་བཞི་པ། ཕྱི་ནས་རིམ་པ་བཞིན་དཀར་སེར་དམར་ལྗང་ནག་པའི་རྩིག་པ་རིམ་པ་ལྔ་དང་ལྡན་པའི་སྟེང་དུ་རིན་པོ་ཆེའི་ཕ་གུ་སེར་པོ་ལ་དྲྭ་བ་དང་དྲྭ་བ་ཕྱེད་པ་འཕྱང་བ། དེའི་སྟེང་རིན་པོ་ཆེའི་མདའ་ཡབ་དང་པུ་ཤུས་ཡོངས་སུ་བསྐོར་བ། རྩིག་པའི་ཕྱི་རོལ་དུ་འདོད་ཡོན་གྱི་སྣམ་བུ་ལ་མཆོད་པའི་ལྷ་མོ་བཅུ་དྲུག་གིས་མཆོད་རྫས་དུ་མ་ཐོགས་ནས་བཅོམ་ལྡན་འདས་ལ་མཆོད་པ། ནང་ཀ་བ་བརྒྱད་དང་ལྡན་པའི་སྟེང་རྡོ་རྗེའི་གདུང་བཞིས་མིག་མངས་རིས་སུ་བྲིས་ཤིང་མཛེས་པར་ཕུབ་པ། དབུས་ཕྱུར་བུར་གྱུར་པའི་རྩེ་མོར་རྡོ་རྗེ་རིན་པོ་ཆེའི་ཏོག་གིས་བརྒྱན་པ། སྒོ་བཞིའི་སྟེང་གི་ཐད་སོར་ཀ་བ་བཞི་བཞིས་བཏེགས་པའི་རྟ་བབས་བང་རིམ་བཞི་བཞི་དང་ལྡན་པ། དེའི་སྟེང་དུ་པདྨ་ལ་གནས་པའི་ཆོས་ཀྱི་འཁོར་ལོ་དང་གདུགས་དང་རི་དྭགས་དང་བཅས་པ། གཞན་ཡང་གོས་དང་། འཕན་དང་། མེ་ཏོག་གི་ཕྲེང་བ་དང་། ཟླ་བ་རླུང་གིས་བསྐྱོད་པ་དང་། རྔ་ཡབ་ནོར་བུའི་ཡུ་བ་ཅན་ལ་སོགས་པ་རྒྱན་དུ་མས་མཛེས་པར་བྱས་པའི་ནང་གི་ལྷ་སྣམ་ཤར་དཀར། ལྷོ་སེར། ནུབ་དམར། བྱང་ལྗང་། དབུས་སྔོ་བའི་དབུས་སུ་རྡོ་རྗེ་སྔོན་པོའི་ཕྲེང་བས་བསྐོར་བའི་འཁོར་ལོ་སེར་པོ་རྩིབས་བརྒྱད་པའི་ལྟེ་བར། སྣ་ཚོགས་པདྨ་དང་ཉི་མའི་གདན། ཤར་དང་མཚམས་བཞི་དང་གྲྭ་བཞི་ཕྱི་ནང་རྣམས་སུ་པདྨ་ཟླ་བའི་གདན། ལྷོ་དང་ནུབ་དང་བྱང་གི་དང་སྒོ་བཞིར་པདྨ་དང་ཉི་མའི་གདན་བསམ་མོ། །གདན་དབུས་མའི་སྟེང་དུ་སངས་རྒྱས་ཀྱི་མཚན་བཟང་པོ་སུམ་ཅུ་རྩ་གཉིས་ཀྱི་ངོ་བོ། ཨ་ཨཱ། ཨི་ཨཱི། ཨུ་ཨཱུ། རྀ་རཱྀ། ལྀ་ལཱྀ། ཨེ་ཨཻ། ཨོ་ཨཽ། ཨཾ་ཨཿ ཕྲག་གཉིས་བརྗོད། ཞུ་བ་ལས་བྱུང་བའི་ཟླ་བའི་དཀྱིལ་འཁོར་མེ་ལོང་ལྟ་བུའི་ཡེ་ཤེས། དེའི་སྟེང་དུ་དཔེ་བྱད་བཟང་པོ་བརྒྱད་ཅུའི་ངོ་བོ། ཀ་ཁ་ག་གྷ་ང་། ཙ་ཚ་ཛ་ཛྷ་ཉ། ཊ་ཋ་ཌ་ཌྷ་ཎ། ཏ་ཐ་ད་དྷ་ན། པ་ཕ་བ་བྷ་མ། ཡ་ར་ལ་ཝ། ཤ་ཥ་ས་ཧ་ཀྵ། ཌ་ཌྷ་ད་དྷ་ཡ་ལ་ཕྲག་གཉིས་བརྗོད། ཞུ་བ་ལས་བྱུང་བའི་ཉི་མའི་དཀྱིལ་འཁོར་མཉམ་པ་ཉིད་ཀྱི་ཡེ་ཤེས། དེའི་སྟེང་དུ་ཧཱུྃ་ལས་རྡོ་རྗེ་ཐོ་བ་ཧཱུྃ་གིས་མཚན་པ་སོ་སོར་རྟོག་པའི་ཡེ་ཤེས་སུ་བསམ་སྟེ། ཨོཾ་བཛྲ་མུངྒར་ཨཱཏྨ་ཀོ྅ཧཾ། ཞེས་པས་ང་རྒྱལ་གཟུང་། དེ་ལས་འོད་ཟེར་འཕྲོས་པས། སེམས་ཅན་ཐམས་ཅད་ཀྱི་སྡིག་སྒྲིབ་སྦྱངས། སླར་འདུས་ནས་གཅིག་ཏུ་འདྲེས་པ་བྱ་བ་གྲུབ་པའི་ཡེ་ཤེས། དེ་ཡོངས་སུ་གྱུར་པ་ལས་ཆོས་དབྱིངས་ཡེ་ཤེས་ཀྱི་ངོ་བོ་རྒྱུ་རྡོ་རྗེ་འཛིན་པ་སྐུ་མདོག་དཀར་པོ། ཞལ་དྲུག །ཕྱག་དྲུག །ཞབས་དྲུག་དང་ལྡན་པ། རྩ་བའི་ཞལ་དཀར། གཡས་སྔོ། གཡོན་དམར། རྒྱབ་ཞལ་གཉིས་དང་སྟེང་ཞལ་ནག་པོ་ཞེས་པ་༼༠ནས་༥༽ནས། དེའི་པང་དུ་ཡུམ་རྡོ་རྗེ་རོ་ལངས་མ་སྐུ་མདོག་སྔོན་མོ། ཞལ་གཅིག་ཕྱག་གཉིས་མ་༼༠ནས་༥༽སོགས་ནས། གཉིས་ཀའང་ཡེ་ཤེས་ཀྱི་མེ་འབར་བའི་དབུས་ན་བཞུགས་པའོ། །ཞེས་པའི་བར་འོག་ནས་འབྱུང་བ་ལྟར་གསལ་གདབ་བོ། །རྗེས་སུ་རྣལ་འབྱོར་ནི། ཡབ་ཡུམ་ཐབས་ཤེས་རབ་སྙོམས་པར་ཞུགས་པའི་དགའ་བའི་སྒྲ་དང་། ཐུགས་ཀའི་འོད་ཀྱིས་སེམས་ཅན་ཐམས་ཅད་བཀུག་སྟེ་ཞལ་དུ་ཞུགས། སྙིང་གར་འོད་དུ་ཞུ། ཡུམ་གྱི་མཁར་བབས་པའི་ཐིག་ལེ་ལས་གཤིན་རྗེའི་གཤེད་ཀྱི་ལྷ་ཚོགས་སུ་གྱུར་པ་སྦྱོར་མཚམས་ནས་སྤྲོས་པ་སྣོད་དག་པའི་གཞལ་ཡས་ཁང་རྣམས་སུ་བཀོད། སླར་ཡང་སྙོམས་པར་ཞུགས་པས། ཨོཾ་ཨཱཿཧཱུྃ་ཧོཿ དམར་པོ་གཉིས་ཀྱིས་མཐའ་བརྟེན་པའི་བར་དོའི་རྣམ་པར་ཤེས་པ་ཞལ་ནས་ཞུགས། ཐུགས་ཀར་ཞུུ་བ་ཡུམ་གྱི་མཁར་བབས་པས་རྗེས་སུ་ཆགས་པའི་མེས་ཡབ་ཡུམ་གཉིས་ཀྱང་འོད་དུ་ཞུ་ནས་བདེ་བ་ཆེན་པོའི་ངོ་བོ་ཐིག་ལེའི་རྣམ་པར་གྱུར། ཐིག་ལེ་དེ་ལས་ས་རྡོ་རྗེ་མ་ལ་སོགས་པའི་ལྷ་མོ་བཞི་འཕྲོས་ནས་གླུས་བསྐུལ་བ་ནི། ཐུགས་རྗེའི་ཁྲོ་བོ་རྗེ་བཙུན་ཉིད་བཞེངས་ལ། །ས་གསུམ་མཐའ་དག་རྨོངས་པ་སོལ་མཛོད་ཅིག །ཇོ་བོ་སེམས་ནི་གཡེངས་སོ་བདུད་བཞི་ལས། །རྣམ་པར་རྒྱལ་བའི་རྗེ་བཙུན་ཉིད་བཞེངས་ཤིག །འཇིག་རྟེན་མགྲོན་གཉེར་སྟོང་ཉིད་བཞུགས་སམ་ཅི། །རྗེ་བཙུན་འཇིག་རྟེན་བསོད་ནམས་ཀྱིས་བཞེངས་ཤིག །བྱང་ཆུབ་རང་བཞིན་འཇིག་རྟེན་མགྲོན་གཉེར་ནས། །ཁྱོད་ནི་སྟོང་ཉིད་སེམས་ཤིང་ཅི་སྟེ་བཞུགས། །ཞེས་བསྐུལ་ནས་ལྷ་མོ་དེ་རྣམས་ཐིག་ལེ་ལ་ཐིམ་པར་བསམ་མོ། །དེ་ནས་འབྲས་བུ་རྡོ་རྗེ་འཛིན་པ་བཞེངས་པའི་ཕྱིར། ཐིག་ལེ་དེ་དུམ་བུ་གཉིས་སུ